שורת ארגונים ועמותות קראו למערכות להימנע מהדהוד מסרים שעלולים להסית נגד החברה הערבית בישראל • בינתיים, בן גביר מזהיר מ"שומר החומות 2"
"שיח שמלבה אלימות והסתה יכול לדרדר את היחסים בין האזרחים ולהוביל להסלמה": עשרות ארגונים ועמותות פנו השבוע (11.10) לכלל מערכות כלי התקשורת בישראל בבקשה למזער קולות מסיתים נגד החברה הערבית בישראל כדי למנוע הידרדרות לאלימות. "אנו מודעים לעומס, ללחץ ולשעות העבודה האינסופיות שלכם בימים אלה", כתבו הארגונים במכתב, "לצערנו, מציאות החיים השסועה בישראל, לצד הפחדים שמעוררים האירועים של הימים האחרונים, עלולים חלילה להביא לאירועי אלימות קשים בין אזרחים ערבים ויהודים. קולות מסיתים נגד האזרחים הערבים מתחילים להגיע דרך נבחרי ציבור והרשתות החברתיות ולזלוג לתקשורת, כמו גם הפייק ניוז שמלובה באמצעות סרטונים ותמונות שקריות". כך למשל בתחילת השבוע פרסמו בחדשות 12 שני דיווחים כוזבים על תגובות צהלה בקרב ערביי ישראל למתקפת חמאס, תגובות שלא היו ולא נבראו. בין נבחרי הציבור שמשמיעים קולות מסיתים בלט כצפוי השר לביטחון לאומי איתמר בן-גביר, שאמר שלשום בהצהרה בעיר שדרות כי "הנחיתי את המפכ"ל להיערך לתרחיש שומר חומות 2 שלדעתי בפתח". הדגמה לנבואות שעלולות להגשים את עצמן, הגיעה אתמול (11.10) עת הגיעו מאות אנשי ארגון אוהדי בית"ר ירושלים הגזעני לה פמיליה לבית החולים שיבא, בעקבות שמועות שקריות על אשפוז מחבלים במקום. החוליגנים התפרעו ואיימו על אנשי צוות רפואי ערבים. בשעה זאת בשיבא תל השומר: מאות אנשי לה פמיליה מסתובבים במחלקות השונות, מקללים ויורקים על צוותים, אחרי שנפוצה שמועה שמחבלים מאושפזים במקום.בית החולים התריע בפני המשטרה כבר בשעה 16:00 על החשש. בינתיים הם מסתובבים שם באין מפריעפרט קטן: אף מחבל לא מאושפז בשיבא pic.twitter.com/46LobyJ3g1 על המכתב לכלי התקשורת חתומים 27 ארגונים, ביניהם סיכוי-אופוק לשוויון ושותפות, מחזקים, האגודה לזכויות האזרח בישראל, שתיל, פוליטיקלי קוראת, תנועת אחותי למען נשים בישראל, המרכז לנפגעי גזענות ועוד. "בהינתן האווירה הציבורית הקשה, אנו פונים אליכם בבקשה כי בנוסף למה שאתם כבר עושים כיום, תפעלו מבעוד מועד על מנת להבטיח, כמה שניתן, שיח ציבורי ותקשורתי נעדר גילויי גזענות והסתה", נכתב עוד במכתב, "שיח שמלבה אלימות והסתה יכול לדרדר את היחסים בין האזרחים ולהוביל להסלמה, ופעולות למניעתו ישמרו על מרקם החיים בין החברה היהודית והערבית ויכולות למנוע אלימות פיזית בין האזרחים". "אנו קוראים לכם לקחת חלק אקטיבי במניעה של ההסתה והאלימות, ומציעים כמה כלים פרקטיים: שמירה על תקשורת נקייה מפני רדיפה, השפלה, ביזוי, גילוי איבה, עוינות או אלימות כלפי האזרחים הערבים, או כל קבוצה אחרת בשל השתייכותה למוצא לאומי אתני. זאת, באמצעות נקיטת עמדה מפורשת בשידור וסימון גבולות השיח, שיום לאמירות שאינן הולמות והתנגדות פומבית לשיח כזה מצדכם. מתן חשיפה לצרכי חירום של החברה הערבית, שנוטים להיזנח ואף להחריף בעיתות משבר, בעיקר לאומי. לדוגמה: אי קיומן של מיגוניות בכפרים הלא מוכרים בקרב החברה הערבית בנגב, נושא שנזנח כבר שנים רבות ולצערינו גבה מחיר כבד בימים האחרונים. סיקור שיתופי פעולה אזרחיים בין ערבים ליהודים. שותפויות כאלו הולכות ומתרחבות בימים אלה ומתן במה ליוזמות מסוג זה ייתן תמונת מצב אמיתית באשר ליחסי ערבים-יהודים. עידוד עורכים ועיתונאים להעלות לשידור ולראיין מומחים שונים ובעלי תפקידים מהחברה הערבית כמרואיינים מהשורה (פסיכולוגים ועובדים סוציאליים, מחנכים, פרשנים מדיניים ופוליטיים). זאת, כפעולה אקטיבית שתילחם בהסתה ובגזענות".  